Autoria: Dennis Christian Alfaro Castillo - Qhali Kay, educació
per al benestar

Població a la qual s’adreça: Aquest projecte vol acompanyar dones
i persones amb vagina de diferents edats de la ciutat de
Barcelona que sentin la necessitat de millorar el seu estat de
salut i benestar sexual i reproductiu des d'un acompanyament
integral.
La proposta no tindrà cap cost per a les destinatàries i es
prioritzarà aquelles que es trobin en una situació socioeconòmica
desfavorida. Per facilitar-hi l’accés a persones amb més
vulnerabilitats, farem difusió específica a entitats, projectes i
serveis de la ciutat de Barcelona que treballin amb dones en risc
d’exclusió social.
Arran de l’experiència obtinguda a partir d’activitats anteriors,
hem pogut comprovar com s’enriqueix aquesta mena d’espais quan hi
ha diversitat social, cultural i religiosa. Des del projecte, ens
comprometem a vetllar per fer accessible la proposta a un públic
com més divers millor i a gestionar aquesta diversitat per
fomentar la convivència i l’intercanvi de les diferents maneres
d’entendre el món.
En aquest sentit, en el moment de difusió del projecte,
establirem contacte amb grups i associacions de contextos
culturals diversos presents al territori perquè es facin ressò de
la proposta i la comparteixin a les seves destinatàries.
Al llarg de les sessions, tindrem en compte els imaginaris
simbòlics i les representacions socials que existeixen en l’àmbit
de les sexualitats i que tenen relació amb l’origen cultural, el
lloc de procedència o el grup de pertinença. D’aquesta manera,
estarem treballant per fomentar la interculturalitat i qüestionar
l’etnocentrisme.
També tindrem en compte la diversitat cultural i social a l’hora
de crear els materials informatius que es facilitaran durant el
procés, de manera que s'evitin l’exclusió i la invisibilització
d’altres maneres d’entendre la sexualitat per raons d’origen,
culturals o de creença religiosa.
Durant la fase de difusió del projecte, obrirem la convocatòria
per seleccionar les participants. Les persones interessades
hauran d’omplir un formulari (on demanem informació de contacte,
preguntem sobre els interessos i les necessitats i altres dades
rellevants) i una carta de motivació que podran escriure en
qualsevol idioma.
Posteriorment, entrevistarem les candidates preseleccionades per
elaborar el llistat definitiu de participants. Per garantir un
bon funcionament i acompanyament, el projecte té un màxim de
places de 10 persones.
Atès que volem que les dones siguin al centre i esdevinguin
protagonistes del procés, proposem els mecanismes següents de
participació i definició de la proposta:

* Definició del contingut: com hem comentat anteriorment, a
través de la tutoria individual inicial i de la primera sessió
grupal, definirem plegades els continguts a treballar durant tot
el procés. Així, la proposta prèvia que plantegem des del
projecte està oberta a canvis i vetllarem perquè s’adapti tant
com es pugui a les necessitats reals de les destinatàries.
* Dinàmiques vivencials: les participants són les protagonistes
del procés. A partir de la metodologia utilitzada, cadascuna
podrà gaudir de l’espai per aprendre, experimentar i compartir
les vivències i sensacions que vagin sorgint. La facilitadora
acompanyarà en aquest creixement amb una actitud oberta i de
respecte i promourà la bona convivència i la cohesió grupal.
* Creació de contingut audiovisual: Les persones que vulguin
podran participar en l’exercici de creació artística i
col·lectiva a través de la metodologia del Photovoice. Al final
del procés, entre totes, decidiran quines imatges formaran part
de l’exposició fotogràfica.
* Avaluació: a través de la tutoria final i d’una avaluació
grupal, les participants podran fer un retorn de l’experiència i
elaborar propostes de millora de cara a edicions futures.
Objectius:
L’objectiu general de la proposta és aprofundir en el benestar
sexual i reproductiu de les dones participants des d’una dimensió
integral.
A partir d'aquesta fita, se'n deriven els següents objectius
específics:

* Aprofundir en el benestar físic, mental i emocional de les
participants.
* Fomentar el dret a la informació i l’educació sexual, així com
la igualtat d’oportunitats.
* Promoure l'autocura, l’autonomia i l'autogestió de la salut
pròpia, facilitant eines de prevenció i d'autoconeixement.
* Facilitar el dret a la participació.
* Millorar l'autoestima i la relació amb el cos propi de les
participants, aprenent a relacionar-nos amb ell des del respecte,
la consciència i l'amabilitat.
* Generar un espai de creixement personal i emocional en
comunitat, promovent la complicitat i la confiança entre les
participants.
* Connectar amb les diferents etapes vitals des de la sexualitat,
reconèixer-nos en cadascuna d'elles i dotar-nos d'eines per
transitar-les des de l'amor i el respecte.
* Compartir coneixement i hàbits saludables que resultin
d'utilitat en el dia a dia de les participants i contribueixin a
la millora del seu estat de salut sexual i reproductiu.
* Fer visible la diversitat sexual, tot promovent el dret a la
llibertat de pensament, opinió i expressió.
* Aprofundir en el benestar des d'una dimensió integrativa,
fomentant l'apoderament i apostant per una visió de la salut més
harmònica i sostenible amb el cos propi i amb l'entorn.
* Promoure la construcció col·lectiva d’un imaginari col·lectiu
nou entorn de la sexualitat femenina.
* Treballar des de la diversitat cultural, generant un espai de
cohesió i convivència en positiu.

ℹ️ Per a més informació consulta la fitxa resum de projecte 
( https://www.decidim.barcelona/rails/active_storage/blobs/eyJfcmFpbHMiOnsibWVzc2FnZSI6IkJBaHBBbEZHIiwiZXhwIjpudWxsLCJwdXIiOiJibG9iX2lkIn19--2cb19e61e9aa91811a37a62f6203d4b92f8fc5d1/Cerclesdeplaer.pdf )